b'\n_START_ARTICLE_\nFranjo Dominko\n_START_SECTION_\n\xc5\xbdivljenje in delo\n_START_PARAGRAPH_\nDominko je \xc5\xa1tudiral fiziko na Univerzi v Bologni in tu leta 1929 doktoriral. Za svoje delo je prejel visoko nagrado te univerze. Prve strokovne \xc4\x8dlanke je leta 1931 objavil v astronomski reviji Coelum._NEWLINE_V letih od 1927 do 1930 je bil predsednik slovenskega dija\xc5\xa1kega dru\xc5\xa1tva Adrija; do 1931 je bil pomo\xc4\x8dnik na astronomskem in\xc5\xa1titutu v Bologni, leta 1932 je pri\xc5\xa1el v Jugoslavijo. Od leta 1932 do 1938 je delal v Astronomskem observatoriju v Beogradu (AOB) kot pomo\xc4\x8dnik opazovalec. V tem \xc4\x8dasu je objavil strokovne \xc4\x8dlanke v publikaciji observatorija Godi\xc5\xa1njak na\xc5\xa1eg neba (1934 do 1938). Bil je med ustanovitelji jugoslovanskega astronomskega dru\xc5\xa1tva in (1935 do 1940) sourednik poljudnoznanstvene revije Saturn._NEWLINE_Od leta 1938 je bil znanstveni sodelavec na observatoriju v Beogradu in profesor na beograjskih gimnazijah, 1941 do 1942 je bil v gestapovskem zaporu in tabori\xc5\xa1\xc4\x8du na Banjici. Po osvoboditvi Beograda leta 1944 se je prijavil v 5. udarno kraji\xc5\xa1ko divizijo, pozneje pa v brigado Italia ter sodeloval v bojih na sremski fronti. Leta 1946 je postal astronomski opazovalec in leta 1947 znanstveni sodelavec pri AOB. Ob ustanovitvi stolice za astronomijo leta 1948 na Univerzi v Ljubljani je bil izvoljen za izrednega profesorja. Ustanovil je Astronomsko-geofizikalni observatorij AGO s potresno postajo na Golovcu v Ljubljani. Skupaj z Vladom Ribari\xc4\x8dem je usmerjal razvoj seizmologije pri nas in si prizadeval za upo\xc5\xa1tevanje njenih izsledkov pri gradnjah; tako je SRS \xc5\xa1e pred skopskim potresom izdelala pravilnik o varnej\xc5\xa1i gradnji. Vodil je strokovno skupino, ki je po ve\xc4\x8dletnih meritvah dolo\xc4\x8dila vrednosti astronomskih parametrov observatorija (astronomsko dol\xc5\xbeino, \xc5\xa1irino in smer poldnevnika (meridijana)). Bil je pobudnik \xc4\x8de\xc5\xa1ko-jugoslovanskega projekta gradnje Observatorija na Hvaru._NEWLINE_Leta 1957 je objavil knjigo Pogled v vesolje. Bil je urednik Astronomskih efemerid (1950 do 1962), redne priloge Proteusa. Od leta 1971 je bil urednik Zbornika za zgodovino naravoslovja in tehnike pri Slovenski Matici. Bil je zaslu\xc5\xbeni \xc4\x8dlan Zveze dru\xc5\xa1tev matematikov, fizikov in astronomov Jugoslavije, tretji \xc4\x8dastni \xc4\x8dlan Dru\xc5\xa1tva matematikov, fizikov in astronomov SRS ter 1972 \xc4\x8dastni \xc4\x8dlan Prirodoslovnega dru\xc5\xa1tva Slovenije. Bil je \xc4\x8dlan Mednarodne astronomske zveze._NEWLINE_Po navedbah njegovih danes \xc5\xbee pokojnih primorskih rojakov je bil \xc4\x8dlan organizacije TIGR, z gotovostjo pa je bil odlo\xc4\x8den simpatizer tega slovenskega protifa\xc5\xa1i\xc5\xa1ti\xc4\x8dnega zdru\xc5\xbeenja.'